b'\n_START_ARTICLE_\nKhiam\n_START_PARAGRAPH_\nKhiam (arabsko \xd8\xa7\xd9\x84\xd8\xae\xd9\x8a\xd8\xa7\xd9\x85) je vas na jugu Libanona, znana po zloglasnem zaporu. Nahaja se nedale\xc4\x8d od meje z zasedeno Golansko planoto blizu mesta Nabatije, pribli\xc5\xbeno 30 km jugovzhodno od Sidona oz. pribli\xc5\xbeno 35\xc2\xa0km vzhodno od Tira._NEWLINE_Voja\xc5\xa1nica, ki so jo v 30. letih 20. stoletja na vrhu hriba ob jugozahodnem koncu vasi zgradili Francozi, je ob libanonski neodvisnosti postala opori\xc5\xa1\xc4\x8de libanonske vojske. Po njenem razpadu ob izbruhu libanonske dr\xc5\xbeavljanske vojne jo je zavzela Ju\xc5\xbenolibanonska armada (SLA). Leta 1985 je v njej uredila center za pridr\xc5\xbeanje in zasli\xc5\xa1evanje nasprotnikov SLA oz. izraelske zasedbe juga Libanona. Zapor je kmalu\xc2\xa0\xc2\xbbzaslovel\xc2\xab\xc2\xa0po brutalnem mu\xc4\x8denju zapornikov. Natan\xc4\x8dni podatki o njihovem \xc5\xa1tevilu niso znani, domneva se, da jih je v 15 letih obstoja zapora bilo pribli\xc5\xbeno 7000. Ravno tako niso znani podatki o \xc5\xa1tevilu mrtvih. Precej\xc5\xa1en del zapornikov je bil zaprt brez kakr\xc5\xa1nihkoli obto\xc5\xbeb in so bili tako talci, s katerimi je SLA ustrahovala ve\xc4\x8dinoma Hezbolahu in Amalu naklonjeno prebivalstvo ju\xc5\xbenega Libanona._NEWLINE_Po letu 1990, ko se je libanonska dr\xc5\xbeavljanska vojna kon\xc4\x8dala, je SLA \xc5\xa1e naprej upravljala zapor in \xc5\xa1ele leta 1995 prvi\xc4\x8d dovolila ogled odposlancem Rde\xc4\x8dega kri\xc5\xbea, ki so bili zgro\xc5\xbeeni nad krutimi razmerami. Maja 2000 se je izraelska vojska dokon\xc4\x8dno umaknila iz Libanona. SLA je kmalu zatem razpadla in se razbe\xc5\xbeala. 23. maja so pobegnili tudi pazniki iz Khiama, tja pa so nemudoma pridrli va\xc5\xa1\xc4\x8dani in osvobodili preostalih 140 zapornikov._NEWLINE_Neposredna vloga Izraela pri upravljanju zapora \xc5\xa1e vedno ni docela pojasnjena. Izraelske oblasti \xc5\xa1e danes zavra\xc4\x8dajo vsakr\xc5\xa1no sodelovanje in trdijo, da je bilo upravljanje pod izklju\xc4\x8dno pristojnostjo SLA. Ta trditev je postala vpra\xc5\xa1ljiva, ko je izraelski general Dan Halutz za izraelsko obrambno ministrstvo pismeno pod prisego priznal dobr\xc5\xa1en dele\xc5\xbe izraelske vpletenosti, npr. pla\xc4\x8devanje pla\xc4\x8d za paznike in usposabljanje zasli\xc5\xa1evalcev._NEWLINE_Danes je zapor preurejen v muzej, s katerim ob obilici propagande upravlja Hezbolah.'